Når jeg leser …
da betyr det …
annerledes
ulikt eller forskjellig
detalj, en
en liten del av noe større
generelt
stort sett / for det meste
inkludere, å
å ta med noe eller noen i en større hel-het
materiale, et
det noe er laget av. I denne saken er ord materialet til å lage en bok
mors-mål, et
det første språket du lærer å snakke
oppdage, å
å finne eller legge merke til noe nytt
over-gang, en
her: En forandring fra noe til noe annet 
positivt
her: at noe er bra 
prosjekt, et
noe du driver med over lengre tid for å skape et produkt eller nå et mål
respons, en
svar eller tilbake-melding
skaper, en
personen som har laget noe. Ofte er det snakk om den som har skapt kunst eller et annet kreativt verk
spøke, å
her: å tulle
unik
noe som er helt ulikt alt annet
uoppgjort
at noe ikke er avsluttet eller avklart
uttrykk, et
en måte å si eller vise noe på. I denne saken mener vi ord som blir satt sammen til å bety noe mer eller noe annet enn ordene selv betyr

Greit å vite:
Norsk er et språk med mange rare uttrykk. Uttrykk er når noe som sies får en annen betydning enn det som faktisk blir sagt. Ord settes sammen på en måte som betyr noe annet enn det ordene selv betyr. Uttrykk kan også kalles idiomer. 

Vi bruker uttrykk for å gjøre språket mer interessant. Med uttrykk har du flere måter å si noe på. Du har allerede lært hva det betyr å «ha en høne å plukke» og å være en «glad-laks». Her kommer noen andre vanlige uttrykk du kan lære deg. 

I Norge er vi glade i fisk. Derfor har vi mange uttrykk med fisk. Trodde du på det jeg sa nå? Da «tok du det for god fisk». Det betyr å tro på noe som blir sagt, uten å være kritisk eller undersøke det først. 

Er du glad i å være der mye skjer? Da har du det nok «som plommen i egget» når du befinner deg «midt i smør-øyet». Det betyr at du trives veldig godt på et sted hvor mye skjer, som midt i en by.

Norsk har også flere ulike uttrykk for å ha tatt ansvar for flere oppgaver enn du klarer å fullføre. Du kan for eksempel si både at du har «tatt deg vann over hodet» og at du har «gapt over for mye». 

Om du har tatt deg vann over hodet og skuffet noen, kan det være at du må «legge deg flat». Det betyr at du sier unnskyld og tar ansvar for noe dumt du har gjort. Du vil ofte lese om kjendiser som legger seg flate. Nå vet du hva det betyr.

Kanskje føler du at du er «på bær-tur» når du leser alle disse uttrykkene. Det betyr at du ikke skjønner noe. Jeg håper heller at det «gikk opp et lys» for deg. Det betyr at du har forstått det.
Kilde: Norskprøven.no, NDLA og Wikipedia

Spørsmål:
1. Hvor i Norge har Elizabeth Navarro bodd?
Svar: 

2. Navarro sier at ett tilbud hun fikk da hun kom til Norge, var det viktigste hun fikk. Hva var det hun snakket om da?
Svar: 

3. Hva er en glad-laks?
Svar: 

4. Hva mener noen egentlig om de sier at de «har en høne å plukke med deg»?
Svar: 

5. Hvorfor følte Navarro at hun mistet litt av personligheten sin før hun ble ordentlig trygg med å snakke norsk?
Svar: 

6. Hva har Navarro gjort med alle de rare ordene og uttrykkene hun har funnet på norsk?
Svar: 

7. Hva heter boka til Navarro?
Svar: 

8. Hvorfor mener Sukhanwar at boka også passer for voksne? 
Svar: 
Oppgave: Sett ordene på rett sted i teksten:
Fullfør uttrykket
Er du klar for en litt annerledes oppgave? Her kommer noen uttrykk det kan være fint å vite om, og hva de betyr. Men alle uttrykkene mangler et ord. Sett ordet i listen over på riktig plass, slik som i tidligere oppgaver fra Klar Tale.

beinet
eplet
gå
gåsa
smør
stoler
tråd
tråkke
tønne
ugler

1. «Henge i en tynn _ _ _ _» 
· Betyr at det er lite som skal til før noe går galt.  

2. «Det er _ _ _ _ _ i mosen»
· Betyr at noe er mistenkelig. 

3. «_ _ rundt grøten»
· Betyr at du unngår å snakke om noe som er vanskelig, og heller snakker om andre uviktige ting. 

4. «Skvette vann på _ _ _ _»
· Betyr at du gjør noe som ikke er til noen nytte. 

5. «Falle mellom to _ _ _ _ _ _» 
· Vi bruker ofte uttrykket om folk som ikke får den hjelpen de trenger eller har krav på, fordi det er uklart hvem som egentlig har ansvaret. For eksempel kan politi og sykehus peke på hverandre når en psykisk syk person bryter loven fordi hen er syk. 

6. «Som _ _ _ _ på flesk»
· Betyr at noe er over-flødig eller unødvendig. 

7. «Som sild i _ _ _ _ _»
· Betyr at det er veldig trangt

8. «Bite i det sure _ _ _ _ _»
· Betyr å gjøre noe du egentlig ikke har lyst til, men som du er nødt til å få gjort. 

9. «_ _ _ _ _ _ i salaten»
· Betyr at du har gjort noe dumt eller flaut. 

10.  «Mange om _ _ _ _ _ _»
· Betyr at det er mange som ønsker seg eller konkurrerer om den samme tingen. 


Kilder: Wikipedia og Norskprøven.no

-----

Du finner artikkelen du trenger til denne oppgaven i papir-utgaven av Klar Tale. Du finner den i e-avisen her: https://utgave.klartale.no/


Du finner også artikkelen på klartale.no i løpet av uka.


Om bindestreker: 

I Ukens oppgave bruker vi ofte pedagogiske binde-streker for å dele lange, eller litt vanskelige, ord. Hensikten er at det skal bli lettere for alle å lese dem. Mange ord i språket vårt er satt sammen av to ord. Men ord som er satt sammen av to ord, skal som regel ikke deles i norsk rett-skriving. Du kan selvsagt ta strekene bort, eller legge til.

